РЕШЕНИЕ ЗА ИЗПЪЛНЕНИЕ НА КОМИСИЯТА
от 1 юли 2014 година
за разрешаване на пускането на пазара на белтък от рапично семе като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер С(2014) 4256)
(само текстът на немски език е автентичен)
(2014/424/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 25 юни 2012 г. дружеството Helm AG отправи искане до компетентните органи на Ирландия за пускане на пазара на белтък от рапично семе като нова хранителна съставка. Белтъкът от рапично семе е предназначен да бъде използван като източник на растителни белтъци в храни, с изключение на храните за кърмачета и преходните храни. На 18 февруари 2014 г. Комисията бе уведомена, че дружеството Siebte PMI Verwaltungs GmbH е придобило правата над искането, което е в процес на разглеждане.
(2)
На 17 септември 2012 г. компетентният ирландски орган за оценка на храните представи доклада си за първоначална оценка. В посочения доклад органът стигна до заключението, че белтъкът от рапично семе отговаря на критериите за нови храни, определени в член 3, параграф 1 от Регламент (ЕО) № 258/97.
(3)
На 4 октомври 2012 г. Комисията препрати доклада за първоначална оценка на останалите държави членки.
(4)
В 60-дневния срок, предвиден в член 6, параграф 4, първа алинея от Регламент (ЕО) № 258/97, бяха повдигнати обосновани възражения.
(5)
На 14 февруари 2013 г. Комисията проведе консултации с Европейския орган за безопасност на храните (ЕОБХ), като поиска от него да извърши допълнителна оценка във връзка с използването на белтъка от рапично семе като хранителна съставка в съответствие с Регламент (ЕО) № 258/97.
(6)
На 10 октомври 2013 г. в своето „Научно становище относно безопасността на „белтъчен изолат от рапично семе“ като нова хранителна съставка“ (2) ЕОБХ заключи, че белтъкът от рапично семе е безопасен като белтък, влаган в храни. Въпреки това ЕОБХ установи също, че рискът от сенсибилизация към рапичното семе не може да бъде изключен и че съществува вероятност рапичното семе да предизвиква алергични реакции при хора, алергични към горчица.
(7)
Поради това становището дава достатъчно основания да се установи, че белтъкът от рапично семе като нова хранителна съставка отговаря на критериите, определени в член 3, параграф 1 от Регламент (ЕО) № 258/97, при условие че етикетирането на храните, съдържащи белтък от рапично семе като хранителна съставка, позволява на хората, алергични към горчица, да избягнат консумацията на тези храни.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Белтъкът от рапично семе, отговарящ на спецификацията в приложението, може да бъде пуснат на пазара на Съюза като нова хранителна съставка.
Член 2
Наименованието на разрешения с настоящото решение белтък от рапично семе, което да се посочва при етикетирането на съдържащите го храни, е „белтък от рапично семе“.
Член 3
На етикета на всички храни, съдържащи белтък от рапично семе, се посочва по лесно видим и четлив начин, че продуктът, съдържащ „белтък от рапично семе“ като хранителна съставка, може да причини алергична реакция за потребителите, които са алергични към горчица и продукти от нея. Когато е целесъобразно, този надпис се поставя в непосредствена близост до списъка със съставките.
Член 4
Адресат на настоящото решение е Siebte PMI Verwaltungs GmbH, Neuer Jungfernstieg 5, 20354 Hamburg, Germany.
Съставено в Брюксел на 1 юли 2014 година.